កូរ៉េ​ខាង​ជើង​ថា​ការ​គំរាម​កំហែង​ពី​ប្រទេស​មហា​អំណាច​បាន​កន្លង​ហួស
ព័ត៌មាន​អន្តរជាតិ​សំ​ខាន់​ៗសម្រាប់​ព្រឹកថ្ងៃ​ច័ន្ទ ទី​១៦ ខែ​មេសា។
លោកគីម យុងអ៊ុន មេដឹកនាំថ្មីនៃប្រទេសកូរ៉េខាងជើងបានថ្លែងសុន្ទរកថាជាសាធារណៈលើកទីមួយរបស់លោកចាប់តាំងពីលោកទ្បើងមកកាន់តំណែងដោយលោកបានសន្យាថានឹងណែនាំប្រទេសលោកដែលក្រីក្រឱ្យទៅកាន់ «ជ័យជំនះជាទីបញ្ចប់» នៅពេលដែលកងទ័ពបានបង្ហាញអ្វីដែលហាក់ដូចជាកាំជ្រួចផ្លោងថ្មីមួយដែលមានវង់ប្រតិបត្តិការឆ្ងាយ។ លោកគីម យុងអ៊ុន ដែលស្លៀកសម្លៀកបំពាក់ខ្មៅបាននិយាយកាលពីថ្ងៃអាទិត្យអំពីបញ្ហានានាចាប់តាំងពីគោលនយោបាយការបរទេសរហូតដល់សេដ្ឋកិច្ច។ នៅត្រង់ចំណុចមួយនោះ លោកបានព្រមានថាការប៉ុនប៉ងដោយពួកប្រទេសមហាអំណាចបរទេសក្នុងការបំភិតបំភ័យប្រទេសលោកលែងបានការទៀតហើយ។ កាំជ្រួចផ្លោងដែលបានដាក់បង្ហាញនៅក្នុងក្បួនព្យុហយាត្រាកាត់ទីលានមួយក្នុងតំបន់កណ្តាលក្រុង ព្យុងយ៉ាងហាក់ដូចជាស្រដៀងគ្នានឹងកាំជ្រួចផ្លោងមួយគ្រឿងដែលបានបាក់បែកក្នុងរយៈពេលខ្លីក្រោយពីបានបង្ហោះកាលពីថ្ងសុក្រនៅលើសមុទ្រលឿង។ អង់គ្លេស៖ ថ្ងៃអាទិត្យម្សិលមិញជាខួបឆ្នាំទីមួយរយនៃការលិចនាវាTitanic។ នាវាបើកកាត់មហាសមុទ្រនេះដែលជាកប៉ាល់ធំបំផុតក្នុងពិភពលោក, ប្រណីតបំផុតនិងបានត្រូវសន្មតថាមិនលិចបានធ្វើដំណើរពីក្រុង Southampton នៃប្រទេសអង់គ្លេសទៅកាន់បូរីញូយ៉ក នៅក្នុងការធ្វើដំណើរដំបូងរបស់ខ្លួនកាលពីមួយសតវត្សរ៍មុននេះ នៅពេលដែលវាបានទង្គិចនឹងផ្ទាំងទឹកកកធំមួយនៅក្នុងប៉ែកខាងជើងនៃមហាសមុទ្រអាត្លង់ទិក។កប៉ាល់នេះបានលិចក្នុងរយៈពេលតិចជាងបីម៉ោង។ មនុស្សជាង១ពាន់៥រយនាក់បានស្លាប់។ ពួកជនសកម្មប្រយុទ្ធតាលីបាន់បានធ្វើការវាយប្រហារដោយមានការសម្របសម្រួលនៅក្នុងរដ្ឋធានីកាប៊ុលនិងខែត្របីនាប៉ែកខាងកើតប្រទេសជាផ្នែកមួយនៃអ្វីដែលពួកគេហៅថា «ការវាយលុកនៅនិទាឃរដូវ» របស់ពួកគេ។ លោកអគ្គលេខាធិការអ.ស.ប.បានគីមូនបានអំពាវនាវដល់រដ្ឋាភិបាលស៊ីរីឱ្យថែរក្សាកិច្ចឈប់បាញ់គ្នាដែលមិនមាំទាំនៅក្នុងប្រទេសនេះដែលដាច់ដាចដោយសារសង្គ្រាមតែប៉ុន្មានម៉ោងមុនពួកអ្នកសង្កេតការអន្តរជាតិមួយក្រុមមានកំណត់នឹងធ្វើដំណើរទៅដល់ក្រុងដាម៉ាស់។ ពួកមេដឹកនាំមកពីទូទាំងទ្វីបអាមេរិកបានបញ្ចប់ការប្រជុំក្នុងតំបន់២ថ្ងៃកាលពីថ្ងៃអាទិត្យនៅកូឡុំប៊ីជាមួយការដាក់គុយបាឱ្យនៅដាច់ពីគេដែលមានរយៈពេលច្រើនទសវត្សរ៍មកហើយ ឋិតនៅមុខគេនៃការពិភាក្សាគ្នា។ ខ្យល់ព្យុះកំបុតត្បូងរាប់សិបបានកើតមានទ្បើងនៅទូទាំងផ្នែកកណ្តាលនៃស.រ.អ.កាលពីព្រឹកថ្ងៃអាទិត្យបណ្តាលឱ្យមនុស្សយ៉ាងតិចណាស់៥នាក់ស្លាប់ក្នុងរដ្ឋ Oklahoma។ អាជ្ញាធរបេឡារុសបានដោះលែងអតីតបេក្ខជនប្រធានាធិបតីម្នាក់និងអ្នកចាត់ចែងការឃោសនាបោះឆ្នោតរបស់លោកឱ្យចេញពីគុកនៅក្រោយមានការដាក់ទ័ណ្ឌកម្មសេដ្ឋកិច្ចដោយពួកបស្ចឹមប្រទេសលើរដ្ឋាភិបាលក្រុង Minsk ដោយសារមានការរំលោភយ៉ាងធ្ងន់ធ្ងរលើសិទ្ធិមនុស្ស។ កាលពីថ្ងៃអាទិត្យ អ៊ីស្រាអែលបានរារាំងពួកសកម្មជនលម្អៀងទៅខាង ប៉ាឡេស្ទីនរាប់រយនាក់មិនឱ្យចូលក្នុងប្រទេស។ ពួកសកម្មជនទាំងនេះបានគ្រោងធ្វើយុទ្ធនាការ «ស្វាគមន៍មកប៉ាឡេស្ទីន» នៅក្នុងតំបន់ត្រើយខាងលិចនៃទន្លេហ្សកដង់។